C 312/212
RO
Jurnalul Oficial al Uniunii Europene
1.9.2023
(27)
Programul de stabilitate pentru 2023 prezintă o traiectorie bugetară pe termen mediu până în 2027.
Potrivit Programului de stabilitate pentru 2023, se preconizează că deficitul public va scădea treptat la 0,1 % din PIB în 2025, atingând o poziție bugetară echilibrată în 2026, pentru a atinge ulterior un ușor excedent de 0,1 % din PIB în 2027.
Așadar, se preconizează că deficitul public va rămâne sub 3 % din PIB pe durata programului.
Conform Programului de stabilitate pentru 2023, se estimează că ponderea datoriei publice în PIB va scădea de la 103,0 % la sfârșitul anului 2024 la 92,0 % până la sfârșitul anului 2027.
O structură a finanțelor publice mai favorabilă creșterii, atât pe partea de venituri, cât și pe partea de cheltuieli a bugetului public, ar consolida sustenabilitatea finanțelor publice pe termen lung a Portugaliei, îmbunătățind totodată mediul de afaceri și contribuind la o creștere durabilă și favorabilă incluziunii.
Beneficiile fiscale sunt utilizate pe scară largă în sistemul fiscal portughez, mai mult de 500 de beneficii fiscale fiind repartizate în peste 60 de texte juridice.
Acest lucru sporește complexitatea și diminuează transparența sistemului și reprezintă în același timp venituri la care se renunță.
O monitorizare și o evaluare sistematice ar spori eficiența din punctul de vedere al costurilor a beneficiilor fiscale existente, ceea ce ar aduce îmbunătățiri semnificative în acest domeniu.
În plus, suprataxele de stat și municipale complică sistemul impozitului pe profit, ceea ce creează o sarcină suplimentară atât pentru administrația fiscală, cât și pentru întreprinderi.
Eficiența administrației fiscale a Portugaliei ar putea fi consolidată pentru a încuraja executarea voluntară a obligațiilor fiscale, ceea ce ar contribui totodată la reducerea evaziunii și a fraudei fiscale.
Costul administrativ al colectării impozitelor este ridicat și a crescut și mai mult în ultimii ani (cu aproximativ 5 % între 2018 și 2020).
În același timp, termenul pentru plata impozitelor în Portugalia pare să fie mai lung decât în alte state membre.
Arieratele fiscale, deja ridicate, au continuat să crească (acestea reprezentau 45,9 % din veniturile totale până la sfârșitul anului 2020, cu mult peste media Uniunii).
(28)
Capacitatea prestațiilor sociale oferite de sistemul de protecție socială din Portugalia de a reduce sărăcia este scăzută și a continuat să scadă în 2021, în timp ce evoluția ponderii persoanelor expuse riscului de sărăcie a fost printre cele mai negative din Uniune (crescând cu 2,4 puncte procentuale), într-un context de stabilitate generală în majoritatea statelor membre.
Adecvarea venitului minim rămâne scăzută și se situează cu mult sub pragul sărăciei.
Asemenea cifre pun la îndoială capacitatea Portugaliei de a atinge obiectivele de reducere a sărăciei stabilite în Planul de acțiune privind Pilonul european al drepturilor sociale.
În același timp, sistemul de protecție socială este în continuare complex, diferite tipuri de prestații sociale părând să servească unor obiective similare.
Complexitatea și fragmentarea rezultate conduc la rate de utilizare relativ scăzute și la o lipsă de concentrare efectivă asupra persoanelor care au cea mai mare nevoie de ajutor, ceea ce împiedică acoperirea și, în cele din urmă, adecvarea prestațiilor sociale.
Simplificarea prestațiilor existente, împreună cu punerea în aplicare în timp util a Strategiei naționale de combatere a sărăciei, va spori capacitatea Portugaliei de a face față provocărilor sociale viitoare.
(29)
În conformitate cu articolul 19 alineatul (3) litera (b) din Regulamentul (UE) 2021/241 și cu criteriul 2.2 din anexa V la regulamentul respectiv, planul de redresare și reziliență include un set amplu de reforme și de investiții care se consolidează reciproc și care urmează să fie puse în aplicare până în 2026.
Implementarea planului de redresare și reziliență al Portugaliei este în curs, însă există un risc de întârzieri.
Portugalia a prezentat două cereri de plată, corespunzând unui număr de 58 de jaloane și ținte din planul de redresare și reziliență, ceea ce a dus la o plată globală de 2,98 miliarde EUR.
Planul de redresare și reziliență al Portugaliei are un caracter ambițios și complex.
O guvernanță solidă și monitorizarea continuă a planului sunt esențiale pentru a reduce la minimum riscul de întârzieri.
Includerea noului capitol privind REPowerEU în planul de redresare și reziliență va permite finanțarea unor reforme și investiții suplimentare care să sprijine obiectivele strategice ale Portugaliei în domeniile energiei și tranziției verzi.
Implicarea sistematică și eficace a autorităților locale și regionale, a partenerilor sociali și a altor părți interesate relevante rămâne importantă pentru implementarea cu succes a planului de redresare și reziliență, precum și a altor politici economice și de ocupare a forței de muncă ce nu se limitează la planul respectiv, în scopul de a asigura asumarea pe scară largă a agendei de politici în ansamblul ei.
La 26 mai 2023, Portugalia a depus o modificare a planului său, revizuit cu noi măsuri, care include un capitol privind planul REPowerEU și ia în considerare creșterea contribuției financiare maxime (17).
În conformitate cu articolul 14 alineatul (6) din Regulamentul (UE) 2021/241, Portugalia a depus și cererea privind un sprijin suplimentar sub forma unui împrumut în cadrul mecanismului.
(17) Contribuția financiară maximă pentru Portugalia a fost actualizată la 30 iunie 2022 la un cuantum de 15,5 miliarde EUR sub formă de granturi, în conformitate cu articolul 11 alineatul (2) din Regulamentul (UE) 2021/241.